**З А П И С Н И К**

од 18-тата седница на Советот на Општина Прилеп, одржана на 01.12.2022 година во салата на Општина Прилеп, со почеток во 13:09 часот.

Почитувани членови на Советот, добар ден. Ја отворам 18-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 23 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

Пред да го утврдиме дневниот ред, записникот од 17тата седница го ставам на гласање. Дали има забелешки по однос на записникот од 17тата седница?

Бидејќи нема, кој е "ЗА" усвојување на записникот од 17тата седница?

Констатирам дека записникот е... за записникот?

Констатирам дека 24 челнови гласаат ЗА и 1 член на Советот гласаше ВОЗДРЖАН. Со тоа констатирам дека Записникот е усвоен.

За дневен ред на оваа седница, ги предлагам следните прашања:

**Д Н Е В Е Н Р Е Д**

1. Предлог-Одлука за измена на распоредот на средствата на Буџетот на Општина Прилеп ЕЛС Општина Прилеп за 2022 година.
2. Предлог-Одлука за усвојување на Финансиски план на ЈКП “Комуналец” -Прилеп за 2023година.
3. Предлог-Одлука за усвојување на Програма за инвестиции во ЈКП “Комуналец” -Прилеп за 2023година.
4. Предлог-Одлука за усвојување на Програма за управување со отпад на територијата на општина Прилеп за 2023 година.
5. Предлог-Одлука за усвојување на Програма за одржување на јавна чистота на територијата на општина Прилеп за 2023година.
6. Предлог-Одлука за усвојување на Програма за одржување и користење на паркови, зеленило, парк-шуми и рекреативни површини и Програма за подигање и одржување на зеленило за 2023година.
7. Предлог-Одлука за усвојување на Програма за работа и одржување на градските гробишта и капела за 2023година.
8. Предлог-Одлука за усвојување на Програма за работа на прифатилиште за бездомни кучиња за 2023година.
9. Предлог-Одлука за усвојување на Извештајот-Информацијата за безбедносната состојба на подрачјето на ПС од Општа надлежност-Прилепво текот на првото полугодие од 2022година.
10. Предлог-Правилник за доделување на награди за талентирани (наградени) ученици во основните и средните училишта во Општина Прилеп.
11. Предлог-Одлука за кофинансирање на проект за изградба на таложник на колекторски систем во ПСОВ Прилеп.
12. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.573/2 КО Лениште, на барање од Блаже Јаковлески .
13. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.504 КО Варош, на барање од Дарко Гокчев .
14. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2873 КО Прилеп, на барање од Ѓорѓи и Андријана Миноски.
15. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3655 КО Варош, на барање од Елица Дамеска.
16. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3102 КО Оревоец, на барање од Емил Коруноски
17. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.204 КО Прилеп, на барање од Живко Цветковски
18. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3165 КО Варош, на барање од Иван Ацески
19. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2903/3 КО Ореовец, на барање од Ицко Илиоски
20. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2996 КО Присад, на барање од Јане Стеванаџија.
21. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2911 КО Ореовец, на барање од Љубен Тодороски
22. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.103/1 КО Никодин, на барање од Љупчо Грозданов
23. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.580 КО Прилеп, на барање од Николина Павлова
24. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.876 КО Варош, на барање од Пецо Стојчески
25. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3002 К.О. Прилеп, на барање од Keнеди Стризлоски.
26. Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3002 К.О. Прилеп, на барање од Рубинчо Стризлоски

На предлог на Комисија за урбанизам и заштита на животната средина предлагам 14та и 16та точка од дневниот ред да се повлечат.

Исто така предлагам да се повлечи 9тата точка затоа што предлагачот на метеријалот и на оваа седница не е присутен.

Предлагам дневниот ред...да. Да го дочитам дневниот ред после ќе се обратите.

Предлагам дневниот ред да го дополниме со следните точки:

1. Предлог- Одлука за давање согласност на Одлуката за утврдување на цена за снабдување со вода за пиење или водоснабдување на ЈКП “Водовод и канализација” -Прилеп, за регулиран период започнувајќи од месец Декември 2022-2023 година,бр. 02-255/2 од 30.11.2022 година
2. Предлог- Одлука за давање согласност на Одлуката за утврдување на цена за собирање и одведување на урбани отпадни води на ЈКП “Водовод и канализација” -Прилеп, за регулиран период започнувајќи од месец Декември 2022-2023 година, бр.02-255/2-1 од 30.11.2022 година
3. Предлог- Одлука за давање согласност на Одлуката за утврдување на цена за прочистување на отпадни води на ЈКП “Водовод и канализација” -Прилеп, за регулиран период започнувајќи од месец Декември 2022-2023 година, бр.02-255/2-2 од 30.11.2022 година
4. Предлог- Одлука за утврдување на нацрт детален урбанистички план за четврт 3, блок 3.12, Општина Прилеп, плански период 2021–2026
5. Предлог- Одлука за утврдување на нацрт детален урбанистички план за четврт 4, блок 4.1, блок за детално планирање 4.1.1, Општина Прилеп, плански период 2021–2026
6. Предлог- Одлука за донесување урбанистички план за село Крстец, КО Крстец, Општина Прилеп, плански период 2019-2029 година

По однос на останати точки од дневниот ред и предлог -заклучок за набавка на садници за хортикултурно уредување на површини во општина Прилеп, по однос на останатите точки од дневниот ред предлагам истите да ги разгледуваме по предлагачот, согласно пречистениот дневен ред кој го добивте.

Дали некој има предлог за измена и дополнување на вака предложениот дневен ред?

Доколку нема, Ве молам да се изјасниме.

Кој е "ЗА" вака предложениот дневен ред?

Констатирам дека дневниот ред е едногласно усвоен.

Ве замолувам заради техникава, некоја минута пауза, затоа што нема пренос на седницата во живо.

**=ПАУЗА**

Се извинувам за прекинот, да продолжиме со работа.

По **2рата** точка од дневниот ред

-Одлука за измена на распоредот на средствата на Буџетот на Општина Прилеп ЕЛС -Општина Прилеп за 2022 година.

Пред да отворам претрес ја повикувам претседателката на Комисијата за финансирање и буџет, г-ѓа Ирена Стерјовска -Локвенец да го поднеси извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Комисијата за финансирање и буџет на Општина Прилеп на ден 30.11. одржа седница на која што беше разгледана на дневен ред и Предлог- одлука за измена на распоредот на средствата на буџетот на Општина Прилеп за 2022 година. На оваа седница беше присутен и предлагачот на оваа точка, кој што на самата седница достави измена и дополнување и како Комисија ja разгледавме оваа Предлог- одлука со измената за распоредот на средствата на буџетот на Општина Прилеп, која што беше опфатено дообезбедување на средства за исплата на 13та плата на вработените во Општина Прилеп и советниците кои што членуваме во оваа Комисија ја изгласавме со 4 гласови ЗА и 1 ВОЗДРЖАН. Предлагаме како таква да биде усвоена од Советот.

Благодарам.

**ДЕЈАН ПРОДАНОСКИ:**

Ви благодарам.

Отворам претрес по однос на оваа точка.

Дали некој се јавува за збор?

Повелете г-дине Китаноски.

**АЛЕКСАНДАР КИТАНОСКИ:**

Почитуван Претседател на Совет, почитувани советници. На вчерашната седница на Комисијата за финансирање и буџет ја разгледавме оваа Предлог-одлука. Повторно копи-пасте, таа е иста и како претходната одлука. Повторно се алоцираат средства од капиталните инвестиции. Повторно се намалуваат средства, конкретно еве со оваа одлука, се намалуваат средства кои беа планирани со буџетот на износ од 5.450.000 денари, овие средства беа предвидени во програмата за изградба и реконструкција на локални патишта, конкретно за изградба конто 428120 -изградба на улици, патишта и автопати. Значи ништо од реконструкција на улици и патишта конкретно оваа година не видовме во нашиот град. Во цела оваа година реконструирани се не повеќе од 2км асфалтни улици. Тоа е жалосно.

Друго, повторно со оваа одлука се зголемува износот за субвенции на јавните комунални претпријатија за 8.200.000 денари. До кога ова, не знам. Цената на комуналните услуги беше зголемена, не знам која е потребата повторно јавните комунални претпријатија, конкретно еве ако се овие за Комуналец, да добива повторно субвенции на износ од 8.200.000 денари.

Во делот на капиталните инвестиции, значи како што напоменав од овие средства се крати, а еве ќе ја поздравам еве одлуката што прв пат е предвидено после потпишувањето на колективниот договор во месец декември да се исплати оној надоместок кој што му следува на вработените по тој колективен договор во Општината. Но би го поставил и прашањето до раководителот на Oдделението за финансии или во моментов еве Градоначалникот не е тука, зошто тој колективен договор не го применува и во делот на платите за постоечките вработени во општинската администрација, со оглед на тоа што еве сте успеале да обезбедите 6.700.000 денари за исплата на оваа 13та плата, која што е предвидена со оваа Предлог-одлука. Од тие причини, од овие причини јас како советник и советничката група ќе гласаме воздржани за оваа одлука, а ме интересира конкретно раководителот на Одделението или Секторот за финансии да ми одговори околу примената на колективниот договор кој е потпишан во декември во делот на платите. Ви благодарам.

**ДЕЈАН ПРОДАНОСКИ:**

Ви благодарам.

Повелете г-дине Звездакоски.

**ДРАГЕ ЗВЕЗДАКОСКИ -Раководител на Сектор за финансиски прашања:**

Почитуван Претседателе, почитувани советници, почитувани присутни. На денешнава седница пред Вас е на разгледување измената на распоредот на средствата во буџетот на Општина Прилеп за 2022 година. Со оваа измена предмет на прераспоредување се средства во вкупен износ од 21.850.000 денари од кои што 13.650.000 во основен буџет и 8.200.000 во буџетот од дотации. Во делот на основниот буџет вршиме реалокација на средства во износ од 8.200.000 денари кои што со ребалансот ги предвидовме и наменивме за потрошена електрична енергија. Имајќи во предвид дека на една од последните седници кога се носеше ребалансот на буџетот, се носеше и измени во програмата за субвенционирање на јавните комунални претпријатија, во кои што констатиравме дека активностите кои што ќе ги има “Енерго Прилеп” за сметка на Општина Прилеп, снабдување со електрична енергија за потребите на јавното осветлување, кажавме бидејќи немаме релевантни податоци, во наредниот период со одлука за пренамена во делот на субвенции ќе се поддржи финансиски јавното претпријатие со цел да ја исплати набавената електрична енергија за потребите на јавното осветлување. Имајќи го во предвид договорот што го потпиша “Енерго Прилеп” со ЕВН, како универзален снабдувач на регулираниот пазар, имавме една поволна околност, среќна околност за Општинава, што ЕВН наместо да не снабдува од 1ви ноември со струја за уличното, почна да не снабдува од 1ви октомври. Октомвриската фактура дојде во износ од 3.604.000 денари, односно значително помало за некојси 50% во споредба со претходниот месец кога снабдувач ни беше фирма избрана по договор за јавна набавка. Имајќи ги во предвид крајот на буџетската година и проекциите што ги направивме со директорот на јавното претпријатие врз основа на потрошената електрична енергија за јавно осветлување за минатата година потребни се средства за месец ноември во износ од 4.400.000 денари. Значи вкупното побарување предвидено за потребите на потрошената електрична енергија се 8.200.000 денари. Овие пари ги пренаменуваме од средствата што беа испланирани за електрична енергија. Значи тие се строго наменски средства само ги префрламе од потставка во потставка согласно на програмата за субвенционирање.

Додека останатите средства се врши реалокација на 5.350.000 денари со цел да се исплати 13та плата до крајот на буџетскава година на вработените во општинската администрација и вработените во Пожарната. Притоа, потребните средства за исплата на 13та плата, вкупните потребни средства се 6.570.180 денари, од кои што за општинската администрација потребни се бруто средства во износ од 5.240.180 денари и за Пожарната 1.619.692 денари. Имајќи во предвид дека слободни парични средства во општинската администрација има 1.650.000, а во Противпожарна заштита 360.000 денари, овој момент вршиме измени, пренамени за средствата од 5.350.000 денари.

Притоа, со оваа одлука реалоцираме средства во износ од 100.000 денари, дојдени се 2 предмети за одземен имот, експропријација на одземен имот кој што треба да се исплати до крајов на годинава имајќи во предвид дека овие средства ги реалоциравме со ребалансот на буџетот.

Што се однесува на кратење на капиталните расходи од програмата изградба и реконструкција на локални патишта и улици, можам да Ви кажам следното, по однос на договори за јавни набавки од програмата реконструкција на локални патишта и улици, Општина Прилеп во овој момент има обврски кон добавувачот “Жикол” од 1.081.000 денари и кон добавувачот “Изолација” по договор очекуваме ситуација до крајов на годината во износ од 5.000.000 денари. Значи потребни средства до крајот на оваа година во таа програма се нешто над 6.000.000. 6.100.000 денари. Во таа програма имавме средства слободни до крајов на годинава и најдовме начин како да ја исплатиме, да најдиме средства да ја исплатиме 13тата плата. Така да, воопшто до крајот на годината не можеше Општина Прилеп, немаше договор за работи кои што би предизвикале дополнителни расходи, капитални расходи, кои што ние би ги направиле на штета на капиталните расходи.

Друга работа, прашањето зошто колективниот договор не се спроведува во делот на платите? Јас последната информација што ја имам ја споделив и вчера со Вас на Комисија, кажав дека Градоначалникот со Синдикатот ќе договори усогласување на плати во наредниот период што следи, временски не можам тоа да го ограничам, меѓутоа очигледно дека усогласувањето ќе оди на терет на буџетот за 2023та година, односно исплатите и усогласувањата ќе бидат од идниот буџет.

Во делот на измените од буџетот од дотации до 25ти ноември, средното образование имаше слободни неискористени средства во категоријата 421 -комунални услуги, комуникации и транспорт, од некаде 20тина милиони денари. Имајќи во предвид дека преземените обврски за превозни услуги во образованието веќе ги надминаа алоцираните средства на буџетската ставка, а со цел рационално користење на буџетските средства, вршиме реалокација на средствата од електрична енергија и течни горива и реконструкција на објекти, беше предвидено реконструкција на објекти во склопот на Гимназијата, меѓутоа одобрението стасува на крајот на годинава, така да таа реконструкција нема да се случи оваа година, вршиме реалоцирање на 7.200.000 денари средства кои што ги наменуваме за превозни услуги во образованието со цел средните училишта, преземените обврски за превозни услуги да ги исплатат во целост, заклучно со фактурите за месец ноември.

По барање на единката корисник на буџетот Детски градинки вршиме пренамена во износ од 1.000.000 денари од ставката изградба на капацитети во енергетиката на основни плати и други вработени 720.000 денари и основни придонеси за ПИОМ од 280.000 денари.

Вака предложените измени Ви ги ставам на разгледување и усвојување.

**ДЕЈАН ПРОДАНОСКИ:**

Ви благодарам.

Дали некој друг се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за измена на распоредот на средствата на буџетот на Општина Прилеп, ЕЛС -Општина Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 12 гласови ВОЗДРЖАН, Одлуката е усвоена.

По **3тата** точка од дневниот ред

-Заклучок за набавка на садници за хортикултурно уредување на површини во општина Прилеп.

Пред да отворам претрес ја повикувам претседателката на Комисија за финансирање и буџет г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на дневен ред ја разгледа и како дополнителна точка Предлог- одлука за набавка на садници за хортикултурно уредување на површини во општина Прилеп, како предлагач на оваа точка беше Претседателот на Совет, Дејан Проданоски, станува збор за набавка на садници во износ од 30.000 денари кои што ќе се обезбедат преку Општина Прилеп и како советници во составот на Комисијата едногласно ја усвоивме оваа Предлог-одлука и предлагаме да се усвои денес на Советот.

Благодарам.

**ДЕЈАН ПРОДАНОСКИ:**

Ви благодарам.

Отворам претрес по однос на оваа точка.

Дали некој се јавува за збор?

Ќе си земам право јас за збор, за дополнително да образложам по однос на точката.

Почитувани колеги советници, почитувани гости, зборувавме на ниво на кординатори на советнички групи дека е добро да направиме еден ваков гест кој што иницијатор би бил Советот на Општина Прилеп, затоа си ја зедов јас обврската или улогата да на некој начин да почнам во организација за набавка на садниците. Се преговара со “Македонски шуми” за обезбедување на 4.000 садници кои што би се засадиле на потегот околу депонијата со што и како советници сите без исклучок застануваме зад идејата за почист и поубав Прилеп. Веќе разговарав со раководството овде на локалната единица на “Македонски шуми”, теренот е припремен, садниците се обезбедени, треба да се префрли пренос на средствата и заедно со советниците во Советот да се договориме околу термин и да се направи една акција за да се зашуми, односно да се пошуми тој дел од нашиот град. И ќе биди тоа обзнането на пошироката јавност кој што сака би можел секој да учествува во тоа.

Ви благодарам.

Повелете за збор г-дине Костоски.

**МЕТОДИЈА КОСТОСКИ:**

Ви благодарам Претседателе, ја поддржуваме оваа навистина добра иницијатива што ја предлагате и во иднина би поддржале и нешто слично вака. Само со едно надополнување, наместо овие во иднина да ги купуваме овие садници, да се произведуваат во “Комуналец”. Неколку пати апелираме да се врати старата пракса каде што “Комуналец” произведуваше и цветен насад и дрвја и за тоа би можеле сите да се заложиме да се најди некаков начин, сили да се врати таа пракса на “Комуналец” за производство на садници.

Ви благодарам.

**ДЕЈАН ПРОДАНОСКИ:**

Ви благодарам. Тука се претставниците, сигурно ја слушнаа нашата сугестија и ќе изреагираат.

Дали некој друг се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Заклучок за набавка на садници за хортикултурно уредување на површини во општина Прилеп?

Констатирам дека Заклучокот е едногласно усвоен.

По **4тата, 5тата и 6тата** точка од дневниот ред

-Одлука за давање согласност на Одлуката за утврдување на цена за снабдување со вода за пиење на ЈКП “Водовод и канализација”-Прилеп, за регулиран период започнувајќи од месец декември 2022-2023 година,бр. 02-255/2 од 30.11.2022 година

-Одлука за давање согласност на Одлуката за утврдување на цена за собирање и одведување на урбани отпадни води на ЈКП “Водовод и канализација”-Прилеп, за регулиран период започнувајќи од месец декември 2022-2023 година, бр.02-255/2-1 од 30.11.2022 година

-Одлука за давање согласност на Одлуката за утврдување на цена за прочистување на отпадни води на ЈКП “Водовод и канализација”-Прилеп, за регулиран период започнувајќи од месец декември 2022-2023 година, бр.02-255/2-2 од 30.11.2022 година

Пред да отворам претрес ја повикувам претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Со оглед на тоа што пред стартот на денешната седница стигнаа материјали до нас советниците за одлуки кои што се донесени од јавното комунално претпријатие “Водовод и канализација”, денес пред самиот старт на седницата на Советот имавме продолжение на Комисијата за финансирање и буџет која што беше одржана во минатиот ден и на дневен ред ги ставивме овие предлог одлуки за менување на цените од ЈКП “Водовод и канализација”. Впрочем ги рзгледавме Предлог -одлуката за давање согласност на одлуката за утврдување на цена за снабдување со вода за пиење или водоснабдување на ЈКП “Водовод и канализација” -Прилеп за регулиран период, започнувајќи од месец декември 2022-2023 година со број 02-255/2 од 30.11.2022 година. Втора Предлог -одлука која што ја разгледавме беше одлука за давање на согласност на одлуката за утврдување на цена за собирање и одведување на урбани отпадни води на ЈКП “Водовод и канализација” -Прилеп за регулиран период, започнувајќи од месец декември 2022-2023 година со број 02-255/2-1 од 30.11.2022 година. Трета Предлог -одлука која што ја разгледавме на Комисијата беше за давање согласност на одлуката за утврдување на цена за прочистување на отпадни води на ЈКП “Водовод и канализација” -Прилеп за регулиран период започнувајќи од месец декември 2022-2023 година со број 02-255/2-2 од 30.11.2022 година. Сакам да потенцирам дека на вчерашната седница на Комисијата за финансирање и буџет, како Комисија донесовме еден заклучок – во иднина да не разгледуваме одлуки дополнителни, одлуки кои што имаат поголема тежина и кои што бараат дополнителни анализи од страна на сите нас советниците, но еве денеска во интерес на граѓаните сметаме дека има оправданост за дополнување на дневниот ред и ставање денеска да ги разгледаме како Совет. Како Комисија предлагаме со 5 гласови ЗА да се усвојат овие предлог одлуки.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на овие точки.

Дали некој се јавува за збор?

Повелете г-дине Ѓорѓиоски.

**АЛЕКСАНДАР ЃОРЃИОСКИ:**

Почитуван Претседател на Совет, почитувани колеги советници, почитувани гости, почитувани присутни. Најпрво сакам да ја поздравам она што ја прифативте иницијативата на членот на Управниот одбор на “Водовод и канализација” од Сдсм, Филип Попоски, кој што веднаш по објавувањето на мерката од страна на Владата за намалување на цената, односно субвенционирање на цената на електрична енергија за јавните комунални претпријатија кои што работат со одведување на урбани отпадни води, поднесовме барање за намалување на цената и убаво што Управниот одбор на “Водовод и канализација” се одважи и ја донесе таа одлука.

Она кое што беше ветено и за кое што многу пати имам зборувано од оваа говорница беше намалување на цената на водата уште лани во октомври месец каде што тогаш кандидатот за Градоначалник, Борче Јовчески, даде ветување пред прилепчани дека истото ќе се случи. Неколку пати од оваа говорница имам поставено и советничко прашање и на точки на “Водовод” имаме разговарано, каде што на секоe, одговорот беше ист, односно дека заради зголемувањето на електричната енергија за јавните комунални претпријатија, односно заради зголемување на електрична енергија на слободниот пазар, не е возможно во моментот да се намали цената на водата. Е сега да направиме една компарација и да установиме дека сега можи да се намали цената на водата, односно дека сега е најповолен период, односно додека трае оваа субвенционирана струја од страна на Владата до 30.04.2023 година можиме истото да го направиме најпрво Управниот одбор на “Водовод и канализација”, а потоа и ние како Совет на Општина Прилеп. Прес конференцијата на тогаш кандидатот за Градоначалник, доктор Борче Јовчески беше дадена на ден 09.10.2021 година кога на тој ден цената на електричната енергија на слободниот пазар била 172 евра за мегават/час или ако земиме како еден просек за месец октомври 197евра била просечната цена на електричната енергија за месец октомври 2021 година. Од денеска па се до 30.04.2023 година јавните комунални претпријатија за одведување на урбани, отпадни води ќе добиваат субвенционирана сметка за струја од 95 евра по мегават/час, односно двојно помалку од она пред една година, односно за октомври месец 2021 година. Во проектот кој што Градоначалникот Борче Јовчески го нарече реално остварливо, вика дека со тим на стручни лица направиле анализа со која што може да се намали цената на водата за граѓаните на општина Прилеп. Доколку таа анализа ја направиле на 190 евра по мегават/час струја за јавните комунални претпријатија, денеска со 95 евра мегават/час за јавните комунални претпријатија, таа сметка за вода можи далеку повеќе да се намали. Така уште еднаш повикувам, го повикувам Градоначалникот, го повикувам и Управниот одбор на ЈКП “Водовод и канализација” да се одважи реално да ја намали цената, сметката за вода за граѓаните на општина Прилеп, а не само популистички да ја врати на онаа цена која што беше до пред 22.09.2022 година.

Исто така сакам да ги прашам претставниците на ЈКП “Водовод и канализација” околу спроведувањето на колективниот договор и дали во моментов во ЈКП “Водовод и канализација” има штрајк?

Ви благодарам.

**ДЕЈАН ПРОДАНОСКИ:**

Ви благодарам.

Повелете со одговор од јавното комунално претпријатие.

**ИГОР ГУЛАБОСКИ -Директор на ЈКП “Водовод и канализација”:**

Добар ден на сите. На дел од советникот на прашањето на првото не бев повикан јас, не знам дали ќе бидам погрешно сфатен, малку да помогнам или да образложам, а за второто прашање ќе Ви одговорам лично.

Се тоа што кажавте околу зголемувањето на струјата е точно, но не треба да се заборави, денес на Комисија тоа го кажав пред претставникот, пред сите мислам во Комисијата, цело време зборуваме за струјата точно е, но треба реално, вистински да бидиме реални еднаш, да сфатиме дека во ЈКП и општо од ноември 2021 година до ноември оваа година, дека не е само електричната енергија. Значи околу предлогот или предизборното обетување неколку пати е разговарано но за жал, ќе повторам втор пат, Александар ова ќе го слушни втор пат, покачени се и други работи. На пример неколку најбитни работи што не беа предвидени тогаш. На пример горивата, реагенсите, материјалите и се друго знаеме и реално треба да бидиме реални овдека дека стварно цените од ноември 2021ва до овој момент се покачени. Кога ја зголемувавме цената јас прв кажав овдека доколку после 10 месеци мое барање дека стварно треба во сите јавни комунални претпријатија Владава треба да излези во пресрет, на една прес конференција беше кажано не треба да се бара од Владата, но на крај испадна дека стварно треба да помогни Владата. Помогна, јас тогаш кажав дека ќе ја вратиме. Вети и Претседателот на Совет и Градоначалникот и тоа се направи денеска. Но за ова второто дека ние треба уште да ја намалиме, не можиме. Значи во неврзани, неофицијални разговори и денеска и овие претходни денови со сите Вас разговаравме и реално треба да ги гледаме работите. Не беше само електричната енергија. Електричната енергија да, беше еднинствениот најголем фактор, но не треба да ги занемариме и овие други поскапувања што ги имаше во оваа една година.

За второто прашање, штрајк конкретно директно да одговорам, нема. После седницата на Управниот, каде што се донесе оваа одлука сега што ќе ја изгласате, претседателот на Управниот со претседателот на Синдикатот на ЈКП “Водовод” се направија дополнителни разговори со претставниците и од ЈКП “Водовод” од финансии, се разгледува можноста и реално да бидиме реални еднаш дека во ова ЈКП до овој момент само разгледувавме можност и знаете дека во месеци имавме пари само да дадеме плата и да платиме струја и Студенчица приближно 2.000.000 денари. Други никакви средства немавме, само се задолжувавме и Вие тоа добро го знаете и го признавате дека е така и до овој момент тие конкретни за линеарно зголемување од 2.806 денари само како предлози ги посматравме, ги разгледувавме со сите други јавни комунални претпријатија, кои што само неколку на број го имаат нештово направено. Преговорите се надевам дека и начинот на кој што треба, прибидејќи не е добро прецизиран ќе го најдиме најдобриот и најправилниот начин за нештото да се реализира. Не можиме да кажиме дали ќе биди за 3 или 13 или 23 дена, но се разгледуваат сите варијанти најдобро да се направи нештото за сите вработени во јавното комунално претпријатие.

Ви благодарам.

**ДЕЈАН ПРОДАНОСКИ:**

Благодарам.

Дали некој друг се јавува за збор по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на Одлуката за утврдување на цена за водоснабдување со вода за пиење или водоснабдување на ЈКП “Водовод и канализација”-Прилеп, за регулиран период започнувајќи од месец декември 2022-2023 година,бр. 02-255/2 од 30.11.2022 година?

Констатирам дека Одлуката е едногласно усвоена.

Кој е "ЗА" усвојување на Одлука за давање согласност на Одлуката за утврдување на цена за собирање и одведување на урбани отпадни води на ЈКП “Водовод и канализација”-Прилеп, за регулиран период започнувајќи од месец декември 2022-2023 година, бр.02-255/2-1 од 30.11.2022 година?

Констатирам дека и оваа Одлука е едногласно усвоена.

Кој е "ЗА" усвојување на Одлука за давање согласност на Одлуката за утврдување на цена за прочистување на отпадни води на ЈКП “Водовод и канализација”-Прилеп, за регулиран период започнувајќи од месец декември 2022-2023 година, бр.02-255/2-2 од 30.11.2022 година?

Констатирам дека Одлуката е едногласно усвоена.

По **точките од 7ма до 13та** од дневниот ред

-Одлука за усвојување на Финансиски план на ЈКП “Комуналец” Прилеп за 2023 година.

-Одлука за усвојување на Програма за инвестиции во ЈКП “Комуналец” Прилеп, за 2023 година.

-Одлука за усвојување на Програма за управување со отпад на територијата на Општина Прилеп, за 2023 година.

-Одлука за усвојување на Програма за одржување на јавна чистота на територијата на Општина Прилеп, за 2023 година.

-Одлука за усвојување на Програма за одржување и користење на паркови, зеленило, парк-шуми и рекреативни површини и Програма за подигање и одржување на зеленило, за 2023 година.

-Одлука за усвојување на Програма за работа и одржување на градските гробишта и капела, за 2023 година.

-Одлука за усвојување на Програма за работа на прифатилиште за бездомни кучиња, за 2023 година.

Пред да отворам претрес ја повикувам претседателката на Комисија за финансирање и буџет г-ѓа Ирена Стерјовска -Локвенец и г-дин Зоран Јанкулоски претседател на Комисија за урбанизам и заштита на животната средина да го поднесат извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет разгледа две точки од ова јавно комунално претпријатие “Комуналец”. Воедно тоа беа Предлог -одлука за усвојување на Финансиски план на ЈКП “Комуналец” -Прилеп за 2023 година, како и предлог -одлуката за усвојување на Програма за инвестиции во ЈКП “Комуналец” -Прилеп за 2023 година. На Комисијата беа присутни претставници на ова комунално претпријатие, исто така и директорот, на која што отворивме навистина интересни дебати и дискусии во однос на овие точки. Предлагаме денеска до Советот да се усвојат истите со 4 гласови ЗА и 1 ПРОТИВ.

Благодарам.

**ДЕЈАН ПРОДАНОСКИ:**

Ви благодарам.

Повелете г-дине Јанкулоски.

**ЗОРАН ЈАНКУЛОСКИ:**

Почитуван Претседател на Совет, почитувани колеги советници, почитувани присутни. Комисијата за урбанизам и заштита на животна средина на ден 29ти и 30ти одржа седница со следниот дневен ред:

-Предлог- Одлука за усвојување на Програма за управување со отпад на територијата на Општина Прилеп, за 2023 година.

-Предлог- Одлука за усвојување на Програма за одржување на јавна чистота на територијата на Општина Прилеп, за 2023 година.

-Предлог- Одлука за усвојување на Програма за одржување и користење на паркови, зеленило, парк-шуми и рекреативни површини и Програма за подигање и одржување на зеленило, за 2023 година.

-Предлог- Одлука за усвојување на Програма за работа и одржување на градските гробишта и капела, за 2023 година.

-Предлог -Одлука за усвојување на Програма за работа на прифатилиште за бездомни кучиња, за 2023 година.

Точките од 1 до 5 беа изгласани со 3 гласа ЗА и на Советот му предлагаме да се усвојат по предложениот текст.

Благодарам.

**ДЕЈАН ПРОДАНОСКИ:**

Ви благодарам за извештајот.

Отворам претрес по однос на овие точки.

Дали некој се јавува за збор?

Повелете г-дине Герамитчиоски.

**ДАРКО ГЕРАМИТЧИОСКИ:**

Почитуван Претседателе, почитувани колеги советници, почитувана јавност. Доколку се обезбедат планираните финансиски средства и доволно стручен кадар кој може професионално да одговори на предвидените активности, се согласувам со скоро се што е наведено во програмата за работа на прифатилиштето за бездомни кучиња за 2023 година. Во точка 2 меѓу другото во Програмата, една од главните цели е намалување на трошоците за плаќање на оштета на граѓани каснати од кучиња скитници. Сметам дека наведените мерки и предвидени активности наведени во Програмата за остварување на оваа цел не се доволни, односно повеќе се паушални и формални, бидејќи ниту една од нив не претставува новина, а во пракса не дава никаков резултат, ами баш напротив статистиката и бројките говорат дека ваквите појави и предмети се во значителен пораст. Нема да се задржам на критикување на Вашата безидејност, ами имам за цел да понудам правно издржани решенија кои можат да го заштедат општинскиот буџет. Прво, за да го спречиме големиот одлив на средства за обештетување на граѓаните каснати од куче скитник има законска можност целата постапка да се отстапи на осигурителна компанија која може да се обезбеди преку јавна набавка. Со донесување на ваква одлука сите штетни настани од оваа природа, Општината може да ги пријавува во избраната осигурителна компанија, која во зависност од полисата делумно или во целост може да ги покрива трошоците кои се неминовни во ваквите постапки, што во секој случај ќе се одрази позитивно на општинскиот буџет, особено доколку се има во предвид големиот број на вакви случаи. Како друга опција предлагам да се разгледа и можноста за формирање на Комисија која ќе одлучува за начинот и исплатата на штетите предизвикани од кучиња скитници преку донесување на Правилник со кој Градоначалникот ќе го уреди начинот и постапката за склучување на спогодби со граѓаните. Донесување на ваков акт на Градоначалникот му овозможува членот 50 од Законот за локална самоуправа. Апелирам до Градоначалникот да ги прифати овие добронамерни совети и час поскоро да превземе конкретно дејствие кое ќе претставува долгорочно решение со кое правно ќе ги заштитиме и заштедиме и Општината и ЈКП од трошоци по овој основ, а воедно ќе им помогнеме и на оштетените граѓани преку поедноставување на постапката полесно да ги остваруваат нивните права како оштетени. Доколку некоја од предложените мерки дополнително се разгледува за секое прашање и консултација околу имплементацијата на истите, стојам на располагање.

Благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор по однос на овие точки?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлука за усвојување на Финансиски план на ЈКП “Комуналец” Прилеп, за 2023 година?

Дали е некој "ПРОТИВ"? "ВОЗДРЖАНИ?"

Констатирам дека со 15 гласови ЗА и 9 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Програма за инвестиции во ЈКП “Комуналец” Прилеп, за 2023 година?

Констатирам дека Одлуката е едногласно усвоена.

Кој е "ЗА" усвојување на Одлука за усвојување на Програма за управување со отпад на територијата на Општина Прилеп, за 2023 година?

Констатирам дека Одлуката е едногласно усвоена.

Кој е "ЗА" усвојување на Одлука за усвојување на Програма за одржување на јавна чистота на територијата на Општина Прилеп, за 2023 година?

Констатирам дека и оваа Одлука е едногласно усвоена.

Кој е "ЗА" усвојување на Одлука за усвојување на Програма за одржување и користење на паркови, зеленило, парк-шуми и рекреативни површини и Програма за подигање и одржување на зеленило, за 2023 година?

Констатирам дека и оваа Одлука е едногласно усвоена.

Кој е "ЗА" усвојување на Одлука за усвојување на Програма за работа и одржување на градски гробишта и капела, за 2023 година?

Констатирам дека Одлуката е едногласно усвоена.

Кој е "ЗА" усвојување на Одлука за усвојување на Програма за работа на прифатилиште за бездомни кучиња, за 2023 година?

Констатирам дека Одлуката е едногласно усвоена.

По **15тата точка** од дневниот ред

-Правилник за доделување на награди за талентирани и наградени ученици во основните и средните училишта во Општина Прилеп.

Пред да отворам претрес го повикувам претседателот на Комисија за општествени дејности и заштита на правата на децата, г-дин Кире Јоноски да го поднесе извештајот по однос на оваа точка.

Повелете г-дине Јоноски.

**КИРЕ ЈОНОСКИ:**

Почитувани колеги, почитуван Претседател. Комисијата за општествени дејности и заштита на правата на децата при Советот на Општина Прилеп на ден 17.11.2022, четврток со почеток во 14 часот во зелената сала, Општина Прилеп, одржа седница со следниот предлог на дневен ред -предлог -Правилник за доделување награди на талентирани (наградени) ученици од основните и средните училишта во Општина Прилеп. Комисијата за опшествени дејности и заштита на правата на децата едногласно со 4 гласа се изјасни за усвојување на оваа точка и на сите членови од Советот им предлагаме истата да биде прифатена во предложениот текст.

Благодарам.

**ДЕЈАН ПРОДАНОСКИ:**

Ви благодарам за извештајот.

Отворам претрес.

Дали некој се јавува за збор по однос на оваа точка?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Правилник за доделување на награди за талентирани и наградени ученици во основните и средните училишта во Општина Прилеп?

Констатирам дека Правилникот е едногласно усвоен.

По **16тата точка** од дневниот ред

-Одлука за кофинансирање на проект за изградба на таложник на колекторски систем во ПСОВ Прилеп.

Пред да отворам претрес ја повикувам претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет ја разгледа и Предлог-одлуката за кофинансирање на проект за изградба на таложник на колекторски систем во Пречистителна станица-Прилеп. На Комисијата беше присутна и раководителката на Одделението ЛЕР и го образложи овој проект и сметаме дека е навистина во интерес на град Прилеп, да го обезбедиме ова кофинансирање за овој проект и предлагаме денес Советот да ја усвои оваа Предлог-одлука.

Благодарам.

**ДЕЈАН ПРОДАНОСКИ:**

Ви благодарам за извештајот. Отворам претрес.

Дали некој се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за кофинансирање на проект за изградба на таложник на колекторски систем во ПСОВ Прилеп?

Констатирам дека Одлуката е едногласно усвоена.

Согласно пречистениот дневен ред по точките од 17тата до 29тата точка кои се однесуваат на утврдување на услови за донесување на урбанистичко планска документација со која ќе се изврши проширување на плански опфат и вклопување на бесправни објекти.

Пред да отворам претрес го повикувам претседателот на Комисијата за урбанизам и заштита на животната средина г-дин Зоран Јанкулоски да го поднесе извештајот по однос на сите овие точки.

**ЗОРАН ЈАНКУЛОСКИ:**

Благодарам Претседателе. Комисијата за урбанизам и заштита на животна средина на седницата одржана на 29ти и 30.11. ги разгледа и

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на на КП бр.573/2 КО Лениште, на барање од Блаже Јаковлески.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.504 КО Варош, на барање од Дарко Гокчев.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2873 КО Прилеп, на барање на Ѓорѓи и Андријана Миноски.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3655 КО Варош, на барање од Елица Дамеска.

-Предлог-Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3102 КО Оревоец, на барање од Емил Коруноски.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.204 КО Прилеп, на барање од Живко Цветковски.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3165 КО Варош, на барање од Иван Ацески.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2903/3 КО Ореовец, на барање од Ицко Илиоски.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2996 КО Присад, на барање од Јане Стеванаџија.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2911 КО Ореовец, на барање од Љубен Тодороски.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.103/1 КО Никодин, на барање од Љупчо Грозданов.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.580 КО Прилеп, на барање од Николина Павлова.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.876 КО Варош, на барање од Пецо Стојчески.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3002 К.О. Прилеп, на барање од Keнеди Стризлоски.

-Предлог- Одлука за утврдување услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3002 К.О. Прилеп, на барање од Рубинчо Стризлоски.

Комисијата за урбанизам и заштита на животна средина по однос на точките се изјасни, едногласно одлучи точката 8 и 10 да бидат повлечени од дневниот ред, а додека преостанатите со 3 гласа ЗА му предлагам на Советот да бидат донесени во предложениот текст.

Благодарам.

**ДЕЈАН ПРОДАНОСКИ:**

Ви благодарам. Отворам претрес по овие точки.

Дали некој се јавува за збор?

Бидејќи никој не се јавува за збор ги молам членовите на Советот, да се изјаснат.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на на КП бр.573/2 КО Лениште, на барање од Блаже Јаковлески?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.504 КО Варош, на барање од Дарко Гокчев?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3655 КО Варош, на барање од Елица Дамеска?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.204 КО Прилеп, на барање од Живко Цветковски?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3165 КО Варош, на барање од Иван Ацески?

Констатирам дека и оваа Одлука е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2903/3 КО Ореовец, на барање од Ицко Илиоски?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2996 КО Присад, на барање од Јане Стевананџија?

Констатирам дека Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.2911 КО Ореовец, на барање од Љубен Тодороски?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.103/1 КО Никодин, на барање од Љупчо Грозданов?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.580 КО Прилеп, на барање од Николина Павлова?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.876 КО Варош, на барање од Пецо Стојчески?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3002 К.О. Прилеп, на барање од Keнеди Стризлоски?

Одлуката е едногласно усвоена.

Кој е "ЗА" Одлука за утврдување исполнети услови за донесување на урбанистичко планска документација со која ќе се изврши проширување на планскиот опфат и вклопување на бесправниот објект на КП бр.3002 К.О. Прилеп, на барање од Рубинчо Стризлоски?

Одлуката е едногласно усвоена.

По **30тата, 31вата и 32рата** точка од дневниот ред

-Одлука за утврдување на нацрт детален урбанистички план за четврт 3, блок 3.12, Општина Прилеп, плански период 2021–2026,

- Одлука за утврдување на нацрт детален урбанистички план за четврт 4, блок 4.1, блок за детално планирање 4.1.1, Општина Прилеп, плански период 2021–2026година,

- Одлука за донесување урбанистички план за село Крстец, КО Крстец, Општина Прилеп, плански период 2019-2029година.

Пред да отворам претрес го повикувам претседателот на Комисија за урбанизам и заштита на животната средина г-дин Зоран Јанкулоски да го поднесе извештајот по однос на овие точки.

Повелете г-дине Јанкулоски.

**ЗОРАН ЈАНКУЛОСКИ:**

Благодарам Претседателе. Комисијата за урбанизам и заштита на животната средина на истата седница ги разгледа и точките

-Предлог-Одлука за утврдување на нацрт детален урбанистички план за четврт 3, блок 3.12, Општина Прилеп, плански период 2021–2026

-Предлог- Одлука за утврдување на нацрт детален урбанистички план за четврт 4, блок 4.1, блок за детално планирање 4.1.1, Општина Прилеп, плански период 2021–2026

-Предлог- Одлука за донесување урбанистички план за село Крстец, КО Крстец, Општина Прилеп, плански период 2019-2029

Точките беа усвоени со 4 гласа ЗА и на Советот му предлагаме да бидат усвоени во предложениот текст.

Благодарам.

**ДЕЈАН ПРОДАНОСКИ:**

Отворам претрес по однос на овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за утврдување на нацрт детален урбанистички план за четврт 3, блок 3.12, Општина Прилеп, плански период 2021–2026година?

Дали е некој "ПРОТИВ"? "ВОЗДРЖАН"?

Констатирам дека со 16 гласови ЗА и 5 гласови ВОЗДРЖАН, Одлуката е усвоена.

Кој е "ЗА" усвојување на Одлука за утврдување на нацрт детален урбанистички план за четврт 4, блок 4.1, блок за детално планирање 4.1.1, Општина Прилеп, плански период 2021–2026година?

Дали е некој "ПРОТИВ"? "ВОЗДРЖАН"?

Констатирам дека со 15 гласови ЗА и 6 гласови ВОЗДРЖАН, Одлуката е усвоена.

Кој е "ЗА" усвојување на Одлука за донесување урбанистички план за село Крстец, КО Крстец, Општина Прилеп, плански период 2019-2029?

Констатирам дека Одлуката е едногласно усвоена.

Со оглед на тоа дека ги исцрпивме точките од дневниот ред, констатирам дека седницата е завршена.

Ви благодарам за присуството.

Седницата заврши во 14:34 часот.

Број 09-4131/1 ПРЕТСЕДАТЕЛ

01.12.2022 година на Советот на Општина Прилеп

П р и л е п Дејан Проданоски с.р.

СТЕНОГРАФ

Соња Мирческа